Lennart Damsbo-Andersen (S), 2014-04-08:
Hvert år behandler vi her i Folketinget to lovforslag om indfødsret – indfødsret til en række mennesker, der er sluppet igennem nåleøjet og har fået statsborgerskab.
Der er en række formelle krav, der skal opfyldes, for at man kan få statsborgerskab.
Det er krav, som vi også stiller til unge, der er født og opvokset i Danmark, har gået i skole i Danmark, og som er lige så danske som os her i salen.
Det er glædeligt, at regeringen nu har fremsat et lovforslag, der anerkender de børn og unge, der har boet i Danmark hele deres liv og gjort sig umage for at gøre en indsats.
Med lovforslaget demonstrerer regeringen endnu en gang, at reglerne om statsborgerskab godt kan bruges til at fremme integrationen.
I Socialdemokratiet mener vi, at kravene til at få dansk statsborgerskab skal være høje, for det at blive dansk statsborger er noget særligt.
Hvis der skulle være nogen, der er i tvivl om det, kan jeg jo anbefale, at man møder op her i huset den 27. april på statsborgerskabsdagen, hvor man har mulighed for at møde de nye statsborgere.
Der kan man se, at det lyser ud af dem, hvor godt og hvor vigtigt det er at kunne kalde sig dansk statsborger.
Det er helt centralt, at vi anerkender de udlændinge, der tager aktivt del i vores samfund.
Det at tildele statsborgerskab er et vigtigt skridt på vejen mod en bedre integration, for vi mener, at det er med til at skabe motivation til at tage del i vores fælles Danmark, og derfor skal vi også bruge det aktivt i det samlede integrationsarbejde.
Det er lovforslaget med til.
Lovforslaget betyder konkret, at unge, som er født og opvokset i Danmark, og som har bestået folkeskolens afgangsprøve med gennemsnitskarakteren 02, automatisk tilbydes statsborgerskab.
Derudover skal unge tilbydes statsborgerskab, når de er fyldt 18 år, uanset om de har bestået folkeskolens afgangsprøve eller ej, men på betingelse af, at de er født og opvokset i Danmark.
For dem alle sammen gælder det så, at de ikke må have begået alvorlig kriminalitet.
Samtidig vil vi med det her lovforslag sikre, at børn, der er født i ægteskab, og børn, der er født uden for ægteskab, ligestilles i indfødsretslig henseende.
Det vil sige, at lovforslaget betyder, at et barn erhverver sig dansk indfødsret ved fødslen, hvis moren eller faren er dansk, uanset om barnet er født i eller uden for ægteskab.
Lovforslaget omfatter også situationer, hvor barnets medmor er dansk statsborger.
For at vende tilbage til den første del betyder lovforslaget, at det at bestå eksamen og komme igennem det danske skolesystem vil fungere som en gulerod.
For Socialdemokraterne er det et vigtigt signal at sende, for det er med til at motivere de unge til at gøre en ekstra indsats og belønne dem, der gør det.
Vi taler nemlig her om de unge, der rent faktisk gør en indsats for at integrere sig, og det er centralt, at vi anerkender det.
Lovforslaget har ikke noget med lempelser at gøre, hvilket der måske er nogle der vil påstå.
Vi ønsker fortsat at stille krav til de udlændinge, der ønsker at bosætte sig i og være en del af Danmark.
Socialdemokraterne står for en robust udlændingepolitik.
Men udlændingepolitikken skal også give mening, og derfor skal vi ikke ekskludere dem, der gør sig umage og gerne vil.
Det siger sig selv.
Lovforslaget anerkender netop dem, der gør en indsats.
Socialdemokraterne går ind for en aktiv integrationspolitik.
Vi skal række hånden frem til dem, der har boet i Danmark hele deres liv og gerne vil tage del i samfundet.
Derfor kan Socialdemokraterne støtte forslaget.